
Cine e valoarea? | Cine e valoarea? | Eu sunt o valoare! | Eu sunt o valoare!

Înălţimii Sale, Împăratul Harap-Alb

„Un zid părăsit

„Locul măsura

„Şi Manole - zece | Care-i şi întrece”.

„Pe-un picior de plai,

„Trei turme de oi, | Cu trei ciobănoi”

„Unu-i moldovan, | Unui ungurean | Şi unu-i vrâncean.”

„Că-i mai ortoman | Ş-are oi mai multe, | Mândre şi cornute, | Şi cai învăţaţi, | Şi câni mai bărbaţi”

„Că e laie, | Că-i bălaie; | Că e ciută, | Că-i cornută”

Să bată vântul şi ploaia...

Bată viscolul şi sloiul... | Lume!... Lume! | Eu fac bani şi pe Negoiu... | Lume!... Lume vai!

Vrei valoare pe ogor... | Lume!... Lume! | Fă ce face Abendazor... | Lume!... Lume vai!

Vrei valoare pe ogor... | Lume!... Lume! | Fă ce face Abendazor... | Lume!... Lume vai!

Vrei valoare pe ogor... | Lume!... Lume! | Fă ce face Abendazor... | Lume!... Lume vai!

Vrei valoare pe ogor... | Lume!... Lume!... | Fă ce face Abendazor... | Lume!... Lume vai!

Cine vrea? Cine vrea? Cine vrea? | Valoare ca a mea... | Valoare ca a mea... | Lume!... Lume vai!

Bine este să ai bani, | Poţi să dai şi la ţărani, | Mii de femei am avut, | Şi pe toate le-am iubit | Lume!... Lume vai!

Unde joacă gălbinenii... | Lume... Lume vai! | Acolo pământul geme... | Lume... Lume vai!

Eu sărac şi tu săracă...

Vrei valoare pe ogor... | Lume!... Lume! | Aplaudă-l pe Abendazor... | Lume!... Lume vai!

Ce frumos noi ne-am distrat... | Lume!... Lume, vai lume... | Că noi avem Împărat... | Lume!... Lume, vai lume...

Abendazor a cântat... | Este bun de Împărat... | Abendazor a cântat... | Este bun de Împărat...

Abendazor a cântat... | Este bun de Împărat...

Să trăiască Abendazor... | Valoarea valorilor...

Să trăiască Abendazor... | Valoarea valorilor...

Avem armată... | Avem valoare... | Abendazor e cel mai tare...

„Fă-mă, mamă, cu noroc, | Și măcar m-aruncă-n foc.”

Gâfâind îngrozitor, soldatul se prăbuşi în faţa cortului.

– Care-i treaba? întrebă generalul în uniformă cu fireturi, îndreptându-şi spatele într-o încercare jalnică de a adăuga ceva înălţime mult prea rotundei sale făpturi.

– Înălţimea Ta, suspină soldatul în timp ce-şi ştergea sângele care se prelingea dintr-o rană urâtă din frunte. Flancul stâng cedează. Căpcăunii ne nimicesc...

– Eu zic să sunăm retragerea, propuse generalul, pălind. Dacă flancul stâng s-a prăbuşit... Oricum, e vina oştenilor, dacă nu s-au implicat mai...

– Tăcere! ceru Harap-Alb. Tăcere!

În jurul lui, generalii amuţiră. Chiar şi generalul cel gras, deşi tocmai începuse să spună ceva foarte important.

– Zici că se prăbuşeşte flancul stâng?

– Exact asta am spus, oftă soldatul, uitând pentru moment că se adresa împăratului. Căpcăunii ne nimicesc... Sunt prea mulţi şi prea bine înarmaţi...

– Să ne retragem, Înălţimea Ta, propuse generalul cel gras cu jumătate de gură. Dacă n-o facem acum, riscăm să...

– Riscăm! Riscăm! tună Harap-Alb. Asta se întâmplă când laşi treburile războiului în seama generalilor care nu ştiu decât să se îndoape. Nu mai e timp de decizii tâmpite, e timpul acţiunii...

Smulse sabia de la brâul grăsanului şi luă un scut din rastel:

– M-am săturat de voi, incapabililor! răcni, plimbându-şi privirea pe chipurile celor prezenţi în cortul împărătesc. Am ajuns unde am ajuns din cauza voastră, generali de paie ce-mi sunteţi!

Scuipă disprețuitor într-o parte şi se repezi afară din cort.

– Trebuia s-o fi făcut mai devreme, murmură, în timp ce se căţăra pe cal.

Soldatul nu exagerase cu nimic. Ceata căpcăunilor înainta vijelios, zdrobind armata împărătească. Soldaţii, panicaţi, aruncau armele şi îşi căutau scăparea. Harap-Alb îi ignoră, avea altele mai bune de făcut.

Strânse mânerul sabiei în mâna dreaptă şi cu stânga ridică scutul. Îşi îmboldi calul tocmai acolo unde erau căpcăunii mai zdraveni. Dacă dorea să ofere un exemplu, atunci trebuia să fie unul de poveste.

– Dii, murgule! Dii! Să le arătăm la generali şi căpcăuni cine este eroul folcloric aici.

În ciuda faptului că murgul sforăia şi ţinea neapărat să bată în retragere, Harap-Alb reuşi să-l îndrume spre armata de creaturi verzui.

– Acum să vă văd, nemernicilor! scrâşni Harap-Alb, lovind în dreapta şi-n stânga. Sub loviturile lui căpcăunii cădeau ca spicele sub seceră. Şi nu era decât începutul...

Îmbărbătaţi de intervenţia lui Harap-Alb, soldaţii îşi aduseră aminte că erau bărbaţi. Îşi culeseră armele de pe unde erau aruncate şi se năpustiră asupra invadatorilor care, loviţi din toate părţile, îşi aduseră, la rândul lor, aminte de cât de sănătoasă este fuga.

– Ei, vedeţi, cine ştie să facă ordine pe aici? chicoti Harap-Alb, căutându-l cu privirea pe generalul cel gras. Când o să ajungă la palat, va pune să fie spânzurat, mama lui de umflat laş.

Însă lupta nu se terminase. Un căpcăun cu pielea atât de verde încât părea sculptat în jad îşi croia drum către Harap-Alb, împrăştiind cu lovituri de bâtă pe toţi cei care-i stăteau în cale, indiferent dacă erau prieteni sau duşmani.

Harap-Alb îşi permise un surâs dispreţuitor. Regele căpcăunilor... De când aştepta clipa asta.

– Dii, murgule! Numai două lovituri de sabie ne despart de victorie...

Poate şi mai puţin. Când îşi vor vedea căpetenia prăbuşită la pământ şi sufocându-se în propriul sânge, căpcăunii se vor arunca în genunchi şi vor cere îndurare. Da, vezi să nu... O să le dea Harap-Alb îndurare de n-o să poată duce.

Urlând înfiorător, Regele Căpcăunilor îşi înălţă bâta croită dintr-un stejar vechi de două sute de ani. Mare brânză... 

...o lovitură în umărul drept îl făcu să se întrebe ce se întâmplă. Căpcăunul era în faţa lui, cu bâta ridicată şi ochii măriţi de spaimă. Îi era frică să atace, nemernicului...

– Împărate... şopti o voce cunoscută, dar care nu avea ce să caute pe câmpul de luptă.

– Împărate... insistă vocea. Trezeşte-te!

„Trezeşte-te?!” îşi spuse Harap-Alb, cu ochii ţintă la căpcăunul care şovăia. Ce înseamnă asta?

– Măi, Împărate, o spus Împărăteasa să te trezeşti, că altfel...

Armata căpcăunilor se risipi ca un fum. Chiar şi Regele Căpcăunilor se făcu nevăzut. În locul lui, Harap-Alb văzu doar pe slujitorul care se ocupa de nevoile lui zilnice; nevolnicul Ţărane.

Harap-Alb privi nedumerit în jur. Se afla în dormitorul lui de la palat. Nici urmă de câmp de bătălie, căpcăuni sau oşteni. Nici măcar grăsanul de general nu era de văzut. Doar Ţărane, care rânjea ca prostul, arătându-şi dantura prost îngrijită.

– Ce-i, Împărate, chicoti sluga. Aşa-i că iar te-ai visat la bătălia cu căpcăunii?!

– Mdea... recunoscu Harap-Alb cu jumătate de gură.

Începu să se frece pe la ochi în încercarea de a scăpa de ultimele rămăşite ale somnului. Dulci rămăşiţe, n-avea ce spune. Poate doar dacă afurisitul de Ţărane i-ar fi lăsat răgazul necesar să-l ucidă pe Regele Căpcăunilor.

– Hă... Hă... Hă...

– Eu nu pricep ce găseşti de râs! izbucni Harap-Alb, căutând cu privirea ceva numai bun să arunce după nemernic.

– Păi râd şi eu; ce, n-am voie?! Iar a visat bătălia cu căpcăunii... Victorioasă luptă, nu-i aşa?

– Da, recunoscu Harap-Alb cu jumătate de gură, amintindu-şi cu scârbă că rezultatele de pe câmpul de luptă fuseseră oarecum diferite de cele pe care le visa din când în când. Adică în fiecare noapte; dar nu era prost să recunoască asta faţă de Ţărane.

– Vedeai Înălţimea Ta pe naiba dacă nu era generalul Butoi. Nu numai că a schimbat soarta bătăliei, dar...

– Da, da! mârâi Harap-Alb. M-a scos din mâinile căpcăunilor. Chiar trebuie să-mi aduci aminte în fiecare dimineaţă?

– Păi... La ce e bun un slujitor împărătesc dacă nu să aducă aminte?

Ţărane nu înceta să rânjească. Harap-Alb se întrebă dacă o să mai rânjească atunci când o să-l trimită să facă o vizită gâdelui împărătesc. O vizită de lucru; se putea spune şi aşa...

– Că tot veni vorba... De ce m-ai trezit? Sper să fie ceva important; dacă ai şti ce frumos visam...

Rânjetul prostesc se transformă într-o grimasă îngrijorată.

– Aoleu! Era să uit... O zis Împărăteasa să vii repede la ea. Are treburi importante cu tine, zău aşa. Mi-a spus să te trezesc şi să te duc repede în Sala de Consiliu...

– Şi nu puteai să-mi spui asta de la început? şuieră Harap-Alb, albindu-se la față.

– Da’ dormeai aşa de comic, Înălţimea Ta. Şi te mai şi schimonoseai când cre’ că te luptai cu căpcăunii în somn...

– Prostu’ naibii! murmură Harap-Alb. Ajută-mă să-mi trag cizmele şi să mă îmbrac cumva... Ştii doar că Împărătesei nu-i place să mă prezint în faţa ei îmbrăcat aiurea sau încălţat cu cizmele invers...

– Da’ ce, ai mai păţit-o?! chicoti sluga, privind aiurea pe pereţi.

„Ăsta şi-o caută”, gândi Harap-Alb în timp ce se străduia să intre în cămaşa de mătase roşie.

– Ai idee ce vrea împărăteasa de la mine? se interesă Harap-Alb străduindu-se să-şi ascundă tremuratul din voce.

Ţărane, care tocmai îl ajuta să-şi îndese picioarele în cizme se opri şi-şi compuse o mină de filozof.

– Înălţimea Ta... Împărăteasa îţi spune de multe ori ce are de gând să facă sau...

– Nu, recunoscu cu sinceritate Harap-Alb, fără ca măcar să gândească.

– Şi atunci... De ce crezi că mi-ar spune mie ceva?

– Înţelepte cuvinte, murmură Harap-Alb.

Sări în picioare şi începu să tropăie mărunt, să-şi potrivească cizmele.

– Da’ să ştii că n-are prea multă treabă cu Înălţimea Ta. Numa’ să semnezi ceva şi vii înapoi...

–  Glorioase zile am ajuns să trăiesc, pufni Harap-Alb, privindu-şi imaginea în oglinda din colţul camerei. Ţărane ştie mai multe decât mine...

Nu era deloc mândru de ceea ce vedea în oglindă. Dacă n-ar fi fost îmbrăcat cu straiele de împărat, ar fi zis că cel care-i rânjeşte din oglindă este taman Ţărane. Un Ţărane cu ditamai burdihanul, cu mutra buhăită de somn şi băutură. Şi mai avea şi pene prin cap. Probabil că, în toiul luptei din somn, rupsese perna. Iar...

–  No, hai, mergi ori ba? încercă Ţărane să-l zorească. Ştii doar că Împărăteasa se enervează când o laşi să aştepte şi... Şi ştii ce face când se enervează...

–  Mie îmi spui?! suspină Harap-Alb. E fata Împăratului Roş, deci se explică, nu-i aşa?

–  N-am auzit nimic, răspunse Ţărane, înnegurându-se. De fapt, eu mi-am făcut treaba. Ţi-am spus că te-a chemat Împărăteasa? Ţi-am spus... Dacă te duci sau ba, e treaba Înălţimii Tale...

–  Treaba mea, pufni Harap-Alb. Ştii cumva de ce nu te dau pe mâna gâdelui, nemernic ce eşti?

–  Pentru că sunt sigurul valet pe care ţi l-a permis Împărăteasca, oftă Ţărane. Dacă rămâi fără mine, cre’ că rămâi singur, Înălţimea Ta.

Cu hlamida purpurie fluturând în urma lui ca o coamă ciudată, Harap-Alb se strecura pe holurile palatului. În faţa lui, slujbaşi se retrăgeau în grabă, plecându-şi chipurile palide. Împăratul strâmbă din nas. Ştia foarte bine că regretau vremurile lui Verde-Împărat, însă nu avea ce să le facă. Nu putea să se ajute pe sine, darmite pe alţii...

În faţa uşii de la intrarea în Sala Sfatului Împărătesc se aflau doi soldaţi în platoşe argintii. La vederea Împăratului gărzile schiţară poziţia de drepţi şi după un schimb de priviri deloc amabile unul dintre paznici se milostivi să-i deschidă uşa, fără să facă niciun efort pentru a-şi ascunde iritarea.

Harap-Alb îşi muşcă limba, dar nu reuși să oprească o replică menită să-i facă mai mult rău decât bine.

–  Dacă era Împărăteasa nu te mai mişcai aşa sictirit, nu?

Sala Sfatului Împărătesc era ticsită de dregători şi sfetnici însă, cu toate acestea, înăuntru era linişte. O linişte care deveni de-a dreptul stânjenitoare atunci când Harap-Alb îşi făcu apariţia.

Împărăteasa, apriga fiică a Împăratului Roş, îi aruncă o privire care-l făcu pe Harap-Alb să se gândească la o furtună de vară. Înghiţi în sec, gata să-şi primească porţia de reproşuri.

–  Ai venit, pufni Împărăteasa.

–  Am fost chemat, nu? oftă Harap-Alb, întrebându-se dacă nu cumva Ţărane primise o poruncă şi împlinise ce-i trecuse lui prin cap. N-ar fi fost prima dată...

–  Da, mormăi odrasla Împăratului Roş. Te-am chemat, dar n-am sperat să apari până la amiază. Deocamdată semnează asta...

Îi întinse un sul zdravăn de pergament, rulat astfel încât era vizibilă doar partea unde trebuiau plasate semnătura şi pecetea. Însă, având în vedere cât de bine ştia Harap-Alb să scrie şi să citească, acest amănunt poate fi ignorat fără niciun fel de probleme.

–  Despre ce e vorba? şopti Harap-Alb. Eu sunt Împăratul, eu semnez... Dar tare aş vrea să ştiu şi eu despre ce e vorba...

–  Treburi administrative, pufni Împărăteasa, fără să-şi ascundă dispreţul faţă de cel căruia, cu ani în urmă, îi jurase credinţă şi iubire. Însă trecuse cam multişor timp de atunci.

–  Hai, bagă degetu’ în cerneală, plasează amprenta exact acolo unde este făcut semnul ăla discret şi gata, ţi-ai terminat treaba pe ziua de azi.

–  Dar aş vrea să ştiu şi eu ce semnez, protestă Harap-Alb cu inima cât un purice.

–  Ascultă, mârâi Împărăteasa, făcând eforturi vizibile pentru a se stăpâni. Ţi-am spus ce ai de făcut, fă! Nu mai comenta şi fă ce ţi s-a cerut. Asta dacă nu vrei să cunoşti mânia împărătească...

–  Mânia împărătească?! Păi sunt şi eu Împărat, nu?

Din rândurile celor prezenţi în Sala Sfatului izbucniră câteva hohote de râs, care însă se stinseră subit; chiar înainte ca Împărăteasa să privească la adunătura de sfetnici şi dregători în căutarea vinovaţilor.

–  Da, eşti împărat, spuse şuierător odrasla lui Roş Împărat. Tocmai de aia ţi-am cerut cu vorba bună să semnezi actul din faţa ta.

–  Iar eu nu semnez dacă nu ştiu despre ce este vorba...

Zâmbetul subţire al Împărătesei deveni de-a dreptul veninos. Şi asta nu prevestea nimic bun.

–  Semnează! Altfel...

–  E vorba de vreo nouă taxă?! Vreun bir, ceva? întrebă Harap-Alb, simţind cum se face tot mai mic.

–  Asta te interesează pe tine acum? Semnează până nu mă enervez. Nu cred că vrei să mă vezi furioasă...

–  Nu, oftă Harap-Alb, căutând din priviri călimara cu cerneală.

Un paj slăbănog, numai piele şi os, îi întinse în tăcere o tavă pe care se găseau o călimară de cristal şi o pană aurită. Înghiţindu-şi suspinele, Harap-Alb înmuie vârful penei în cerneală şi începu să-şi boiască degetul mare de la mâna dreaptă. Prinse însă privirea exasperată a Împărătesei şi renunţă la activitate.

Îşi băgă degetul în călimară şi apoi îşi depuse împărăteasca „semnătură” pe pergament.

Zâmbetul crispat al Împărătesei se destinse într-un rânjet crud.

–  Ei, vezi? N-a fost aşa de greu...

–  Nu, admise Harap-Alb cu privirea în podea.

–  Gata, eşti liber! Ţi-ai făcut datoria de Împărat. Ţăranii îţi mulţumesc pentru că, în marea ta înţelepciune şi milostivire, te-ai gândit şi la soarta lor. Care, datorită ţie, e pe cale să devină mai bună...

–  Ţăranii?! murmură Harap-Alb, nefericit. Deci iar s-au pricopsit cu vreo dare...

–  Împărăţia, spuse Împărăteasa, ridicând glasul, este o entitate constituită pentru binele tuturor celor care trăiesc pe cuprinsul ei. Nu poţi construi binele comun dacă nu ai cu ce. Însă, din fericire, există taxe şi impozite. Şi, cât timp vor exista acestea, va dăinui şi statul. Cale de mijloc nu există... Acum te rog să ne scuzi, dar aici discutăm afaceri importante. Să ştii că, dacă mai este ceva de semnat, te chemăm...

–  Sunt sigur de asta, oftă Harap-Alb.

Cu greutate, reuşi să-şi reţină lacrimile.

În spatele lui, uşa se deschise. Harap-Alb salută mulţimea funcţionarilor cu o uşoară înclinare a capului, apoi se retrase.

Când se văzu singur pe coridoarele palatului lăsă să-i scape un oftat cât toate zilele.

–  Măcar am încercat, nu?

Cum se întâmplase o asemenea nenorocire?

Harap-Alb nu se simţea în stare să ofere toate detaliile, dar se întâmplase. Şi se întâmplase repede, atât de repede încât, până să-şi dea seama, nu mai putea face mare lucru.

Din câte îşi amintea, singura perioadă fericită din viaţa lui fusese cea trăită la casa tatălui său, Galben Împărat. Minunate zile, însă atât de puţine... Dacă ar fi ştiut ce-l aşteaptă, s-ar fi mulţumit cu traiul bun de acasă şi nu să fie Împărat doar cu numele.

Dar nu, lui îi trebuise aventură şi împărăţie. Şi avusese parte de aventură şi împărăţie de se săturase până peste cap. Mai ales de împărăţie.

O perioadă neagră din viaţa lui crezuse că încurcătura cu Spânul fusese cea mai mare nenorocire. Dar după ce mai trecuse timpul, descoperise că se poate şi mai rău. Iar treaba asta cu „se poate şi mai rău” includea şi coroana împărătească.

Ştiţi despre încurcătura cu Spânul? Sunt sigur; e cam greu să evitaţi relatarea păţaniilor respective, mai ales dacă v-aţi pus în cap să terminaţi gimnaziul sau – culmea aroganţei! – liceul. La facultate nu mă bag; tot ce ştiu este că trebuie să aveţi bacul luat. Şi, dacă vreţi bac, trebuie să ştiţi câte ceva şi despre povestea lui Harap-Alb. Face parte dintre subiectele preferate; ştiu pe câţiva care şi-au construit (să spunem aşa) o carieră înfloritoare în construcţii şi alte domenii lipsite de perspective pentru că n-au dispus la timpul potrivit de cunoştinţe utile privitoare la biografia lui Harap-Alb.

Da, a fost încurcătura cu Spânul. Şi s-a terminat cum s-a terminat; adică destul de prost pentru Spân. Asta e, prost să fii, noroc să ai.

Nu e un secret pentru nimeni că Harap-Alb s-a îndrăgostit de fata lui Roş Împărat. El a fost sincer; ea însă a reuşit să-l păcălească pe povestitor. Însă relaţia părea făcută să dureze, mai ales că erau amândoi odrasle împărăteşti. Copii tineri, frumoşi, cu viitorul în faţă. Verde Împărat a fost aşa de încântat de soția urmaşului său la tron încât, după ce i s-au scurs balele vreo două săptămâni după ea, a decis să abdice – bine, el i-a spus altfel, dar să reţinem că a renunţat la tron printr-un cuvânt dificil de găsit în dicţionar. Şi s-a retras să-şi petreacă restul zilelor într-o pădure uitată de lume. Cică de mult simţea chemarea naturii şi voia să profite cât îi mai era permis să hălăduiască sub soare.

În ceea ce-i priveşte pe Harap-Alb şi odrasla lui Roş Împărat, urmase o nuntă ca-n poveşti. Trei zile şi trei nopţi... Pe urmă gata, s-a terminat cu povestea. Nu de alta, dar nu aţi observat că poveştile în care sunt implicaţi eroi fără prihană şi fete frumoase se termină imediat după nuntă?

Bine, mai apare precizarea cu „Şi au trăit fericiţi până la adânci bătrâneţi”, dar n-am cunoscut prea mulţi povestitori care să fi avut minima curiozitate de a investiga ce s-a întâmplat după cele trei zile de chef. Au şi povestitorii mândria şi decenţa lor şi – de ce să nu o spunem pe faţă? – nu riscă să strice magia poveştii.

Cum au făcut nunta, cum s-a apropiat finalul poveştii. Abia mai încape loc pentru precizarea cu „Şi au trăit fericiţi până la adânci bătrâneţi”. După care, gata! Totul se scufundă într-o beznă literară completă. Ştim doar că au trăit până la adânci bătrâneţi. Fericiţi, cică...

Şi, dacă au trăit aşa de fericiţi, de ce nu aflăm amănunte picante? Adică gata, după nuntă începe fericirea şi noi nu aflăm nimic? Înţeleg; ce se întâmplă până la nunta ca-n poveşti e materie primă pentru stimulat imaginaţia copiilor şi, într-o măsură din ce în ce mai nesemnificativă, ajută la adormitul în prag de seară. Sau ajuta; dacă ţinem cont de evoluţia tehnică a zilelor noastre...

Însă adulţii n-au nevoie şi ei de poveşti frumoase, care să-i ajute să reziste la stresul de zi cu zi? Măcar câteva, vreo două acolo, să le creeze iluzia că mai există speranţă şi, dacă vor avea suficientă răbdare, s-ar putea să prindă şi zile mai bune. Cumva, să le bage în cap că treaba aia cu „şi au trăit fericiţi până la adânci bătrâneţi” nu începe chiar după nuntă; ci mai încolo... Da, da, uneori chiar mult mai încolo... Din păcate, astfel de poveşti nu există. Niciun autor care se respectă n-a reuşit să acumuleze atâta ipocrizie încât să-şi imagineze – sunteţi de acord că nu poate fi vorba de relatat – cam cum a decurs fericirea asta nesfârşită de după nuntă. Nimeni n-a avut tupeul ăsta; nici chiar sub protecţia anonimatului, deşi anonimatul este o boală neverosimil de răspândită în rândurile autorilor.

Pentru a înţelege cât de gravă este situaţia, vă mai spun doar atât: deşi mulţi autori îşi doresc cu disperare să scape de anonimat (nu toţi, pentru că unii se descurcă în viaţă), încă nu s-a găsit unul suficient de disperat să relateze povestea până la capăt. Până la capăt-capăt, nu până la nuntă. Ce s-a întâmplat până la nuntă poate povesti oricine...

Să nu ne amăgim. Nimeni nu trăieşte fericit între nuntă şi adânci bătrâneţi. Unii nici măcar nu merită asta; astfel încât putem spune că şi-au meritat soarta. Nici în poveşti nu se întâmplă asta; tocmai de aceea relatarea povestitorului se întrerupe brusc imediat ce vine vorba de nuntă. Până şi precizarea nesimţit de ambiguă cu „trei zile şi trei nopţi” - eventual „şapte zile şi şapte nopţi” e menită să sublinieze că ceva nu e în regulă şi urmează grozăvii şi mai şi...

Adevărul istoric e adânc îngropat sub ceea ce unii pretind a fi adevărul literar. Pojghiţa aia de ignoranţă pe care nimeni n-are curajul să o spargă. Dar, în ceea ce-l priveşte pe Harap-Alb, nenorocirea s-a întâmplat şi, credeţi sau nu, lui îi convine cel mai puţin. Pentru că lui i-ar conveni de minune ca lumea să ia de bună „şi au trăit fericiţi până la adânci bătrâneţi”. Măcar să se bucure de imagine, dacă nu de fericire în sine.

–  Unde este treaba aia cu „Şi au trăit fericiţi până la adânci bătrâneţi”? strigă Harap-Alb, ridicându-şi privirea spre tavanul Sălii Tronului.

De fapt, încercă să-şi ridice privirea. Tavanul era cam înalt şi în drumul spre acesta, privirea lui Harap-Alb se poticni de Capul Cerbului care, aparent îl privea trist de pe perete.

Cei mai iscusiţi taxidermiști din împărăţie (vă asigur că Harap-Alb habar nu avea ce înseamnă asta, dar era de acord că şi-au făcut bine treaba) au muncit cot la cot câteva luni de zile până au reuşit să redea Capului Cerbului aspectul său natural. Sau pe-aproape, pentru că iniţial taxidermiştii au făcut o treabă atât de bună încât câţiva dintre ei – şi mai apoi câteva slujnice prea curioase, foarte pricepute la trasul cu privirea – au fost descoperiţi împietriţi. Nu doar ca figură de stil, metaforă şi ce mai pretind criticii literari, ci stană de piatră în sensul cel mai geologic al expresiei.

Prin urmare, a fost nevoie să se acopere ochii Cerbului cu nişte capace metalice, făcute în grabă de un meşter cherchelit zdravăn. Nu erau cele mai ochioase acoperitori pentru ochi, dar s-a descoperit în curând că îşi făceau foarte bine treaba. Şi, odată descoperită eficienţa protecţiilor respective, nimeni n-a mai avut curajul să le înlocuiască cu ceva care să arate a opere de artă. Doar Țărane s-a apucat să deseneze niște ochi pe capacele protectoare. Și nu-l dădea talentul afară din casă...

–  Ştii, îmi pare rău, suspină Harap-Alb. Poate că n-ar fi trebuit să te omor, dar dacă aşa mi-a cerut Spânul... E drept că şi uncheşului Verde Împărat i-a convenit, numai că...

Nestemata din fruntea Cerbului lipsea. Nu o furase nimeni, deşi tare mulţi ar fi dorit să aibă aşa ceva în tezaur. Înainte de a răspunde chemării naturii, Verde Împărat sacrificase viaţa câtorva giuvaergii, însă în cele din urmă unul dintre ei reuşise să desprindă nestemata de pe fruntea Cerbului. Şi o luase cu el; ce altceva credeţi că a făcut? Nu avea de gând să o doneze; fiţi siguri de asta. Doar ceva care să-i amintească de măreţia de odinioară şi de isprăvile celui pe care-l crezuse sluga nepotului, însă se dovedise a fi invers. Ceva de genul...

–  Cum de am ajuns aici? hohoti Harap-Alb. Chiar nu ştiu... Şi nu ştiu ce să fac... Nu e zi în care să nu ies în Grădina Palatului, doar-doar m-oi întâlni cu Sfânta Duminică. Să-mi spună ce să fac, să-mi ofere o armă ceva, sau poate chiar ceva mai bun cu care să îndrept lucrurile... Dar nu vine nimeni...

–  Înălţimea Ta, mai vrei ceva vin?

Glasul lui Ţărane era numai miere, însă ulcica din mâna valetului îl făcu pe Harap-Alb să uite de Cerb şi de problemele de zi cu zi.

–  Da, mai apucă să spună înainte de a sorbi tot vinul dintr-o singură răsuflare. Şi, dintr-o dată, începu să se simtă mai bine...

–  Mă, până la urmă, eu cred că e destul de bine să fii Împărat. Mai ales că viile împărăteşti sunt cele mai bune din ţinut.

Ţărane rânji şi se retrase. Harap-Alb râgâi sonor şi-şi îndreptă către aripa castelului rezervată urmaşilor împărăteşti.

–  Mdea... Nici măcar nu mă pot lăuda că odraslele ar fi din cale-afară de reuşite.

Soarta îi pricopsise cu trei copii. Şi nu trei băieţi sau trei fete, ca în poveste – o dovadă în plus că, de îndată ce se termină cu nunta, povestea nu doar că începe să scârţâie, dar se poate şi mai rău.

Se învrednicise de doi băieţi şi o fată. Toţi trei cu părul de un roşu de-a dreptul enervant. Harap-Alb nu recunoştea în ruptul capului că fusese o vreme când adora nuanţa respectivă de păr. Cu timpul însă îi trecuse, şi asta din cauză că se săturase să tot vadă o claie de păr roşcat la care se adăuga mutra ascuţită a celei pe care o ridicase la rangul de Împărăteasă. Dacă nu şi-ar fi băgat el coada, ar fi rămas fată bătrână în casă la taică-su, că doar cui i-ar fi trebuit aşa ceva? Merita cu prisosinţă o astfel de soartă, numai că acum era cam târziu pentru a mai remedia ceva.

–  Şi toată nenorocirea din cauza Spânului. I-a trebuit lui femeie taman pe fiica Împăratului Roş...

Poate că, dacă Spânul nu ar fi avut astfel de aspiraţii sentimentale, povestea lui Harap-Alb ar fi continuat după nuntă în maniera searbădă şi lipsită de farmec şi imaginaţie care parazitează toate poveştile cu eroi şi fete frumoase. Ştiţi voi; „şi au trăit...”.

Larma ajunse la urechile lui Harap-Alb (cam mult spus „urechi imperiale”) cu mult înainte să pătrundă în zona care trebuia să asigure creşterea şi educaţia viitorului Împărat. Şi nu era genul de larmă care să-i placă lui Harap-Alb.

–  O, nu... Băieţii ăştia iar se ocupă cu muzica în loc să-şi fortifice trupurile antrenându-se cu arme.

După câteva clipe se pomeni în mijlocul unui taraf format din vreo douăzeci de interpreţi. În faţa lor, cocoţat pe o podină de lemn, se găsea fiul cel mare, Abendazor. Băiatul număra șaptesprezece primăveri şi era cam înalt pentru vârsta lui, însă nu suficient de lat în umeri, dacă interesa pe cineva părerea lui Harap-Alb. Din păcate, Împărăteasa nu vedea nimic rău în aspectul ca de prăjină al primului născut împărătesc şi dacă Împărăteasa nu vedea nicio problemă, atunci nu exista nicio problemă.

Băiatul era cam leneş, nu se pricepea câtuşi de puţin să mânuiască spada şi alte arme, deşi celebrul lui tată insistase să-i ofere o pregătire militară de calitate. Nu avea cu cine discuta... Lui Abendazor îi plăcea muzica.

Dacă băiatului i-ar fi plăcut muzica la fel de mult pe cât îi plăcea lui, Harap-Alb n-ar fi avut nimic împotriva acestei pasiuni. Nu eşti om dacă nu-ţi tresare inima atunci când auzi muzica potrivită. Lui Harap-Alb îi plăcea nu doar să asculte muzică, ci şi să învârtă horele. Nu avea niciun farmec doar să asculţi, trebuia să te şi exteriorizezi.

Însă Abendazor insista să cânte. Da, chiar aşa; dacă aţi pomenit nerozie mai mare decât asta, oameni buni. Fiul cel mare al lui Harap-Alb visa să ajungă interpret de muzică. Bine, dorea el să urce şi pe tron la momentul potrivit, numai că acorda prea multă atenţie muzicii. Cel puţin asta era părerea altora, pentru că, după părerea lui Harap-Alb, ceea ce făcea primul lui născut nici măcar nu putea fi numit muzică.

Nimic despre plai cu flori, nimic despre leliţa şi bădiţa, nimic despre portiță unde erau stabilite întâlniri de taină și ce mai urma după pomenita întâlnire și absolut nimic despre plăcerea omului simplu de a munci de dimineaţa până seara...

Cine e valoarea?

Cine e valoarea?

Eu sunt o valoare!

Eu sunt o valoare!

Tocmai asta urla odrasla care, în virtutea legilor mai mult sau mai puţin scrise ce guvernează nu doar împărăţiile de poveste, ci şi state plasate în lumea reală, urma să moştenească tronul. Cel puţin până intervenea acel moment când Împăratul era pus în situaţia de a oferi tronul pe post de recompensă celui capabil să ducă la bun sfârşit o misiune imposibilă. Harap-Alb nu-şi făcea iluzii; la un moment dat se va ivi şi situaţia asta. Sau poate că nu... El deja trecuse prin această încercare de poveste şi, dacă totul s-ar fi sfârşit la „şi au trăit fericiţi până la adânci bătrâneţi”, ar fi putut să se laude că a reuşit să îndeplinească cu vârf şi îndesat canoanele folclorice. Pentru că e de neconceput ca mezinul să nu reuşească acolo unde fraţii mai mari dau greş.

–  Auzi, măi băiete, vrei să te opreşti puţin?!

Având în vedere cât de impertinent era Abendazor – semăna cu mă-sa, deci existau toate explicaţiile posibile – Harap-Alb nu se aştepta ca acesta să-i dea ascultare, astfel că fu luat complet prin surprindere când băiatul făcu semn tarafului să tacă. Lăutarii se supuseră pe dată şi-şi depuseră instrumentele direct pe podea.

–  Pauză de solfegii! mormăi Abendazor. Cine are nevoie la toaletă, acum e momentul, pentru că repetăm din greu.

–  Măi băiete, oftă Harap-Alb. Nu ştiu cum s-o spun să mă înţelegi...

–  Adică vrei să-mi spui că trebuie să mă duc la cazarma palatului şi să mă întrec în luptă cu ghiogarii care pretind că sunt soldaţi?

–  Da... rosti Împăratul, şovăitor. Ştii, nu cred că-ţi face bine să pierzi timpul cu muzica. Ştii prea bine că, la un moment dat, o să ţi se ofere şansa de a urca pe tron. Ar trebui să fii pregătit pentru asta şi nu văd cum să te ajute muzica...

Abendazor îşi lăsă capul pe spate şi izbucni în râs. Un râs care-i contamină şi pe lăutari, dar primul născut al cuplului de împăraţi Harap-Alb şi fata Împăratului Roş îi reduse la tăcere cu o şoaptă aspră:

–  Care râde de tata primeşte programare la călău chiar în seara asta.

Râsetele lăutarilor se curmară brusc. Într-un târziu şi Abendazor obosi să hăhăiască.

–  Tată, de unde ai mai scos-o şi pe asta?

–  Poftim?!

–  De unde ai tras concluzia că nu-s pregătit pentru tron? Să ştii că-s mai mult decât bine pregătit, numai că nu-i nicio grabă. Mama este încă tânără...

–  Adevărat, oftă Harap-Alb. Suntem tineri, încă... Însă, drept să-ţi spun, eu unul nu mă simt chiar foarte bine. Mă mai doare una, alta... Mă mai înţeapă inima. Se poate întâmpla să cad de pe picioare... Ce te faci când o să mi se întâmple asta şi va trebui să te ocupi de împărăţie?

–  Ce să fac? pufni Abendazor, ridicând nepăsător din umeri. N-o să fac nimic; ce te aştepţi să fac? Mama e în plină putere; nu se plânge de nicio suferinţă. Se hrăneşte sănătos, face mişcare şi mai are şi câteva vrăjitoare închise în turn. Nu ştiu exact ce lucrează acolo, dar ştiu că mama primeşte în fiecare zi câteva picături dintr-o substanţă miraculoasă. De asta ea arată aşa de tânără şi în putere, pe când dumneata... Mai pe scurt, uite care-i treaba, băi tati. Oricum nu cred c-o să urc pe tron prea devreme, deşi mama insistă să primesc şi educaţie politică. Şi educaţia asta politică mi-o oferă profesori adevăraţi, nu ghiogarii de soldaţi. Să ştii de la mine, băi tati, că un împărat priceput trebuie să ştie cum se conduce împărăţia, nu să dea cu parul şi să tragă cu săgeata. Datul în cap, tăiatul duşmanilor şi condusul oştilor pe câmpul de bătaie? Astea nu sunt treburile împăratului...

–  Da, măi băiete, oftă Harap-Alb. Dar ce te faci dacă te atacă cineva? Să ştii că se întâmplă destul de des. Cum te descurci dacă vine inamicul peste tine? Îi ieşi în întâmpinare cu alaiul de lăutari şi începi cu „Eu sunt o valoare?” sau alte cântece de le cântaţi voi pe aici? Ce te faci când trebuie să conduci oastea spre victorie? Le cânţi şi la soldaţi?

–  Hai, băi tati, că exagerezi... Ce treabă are Împăratul cu condusul oştilor pe câmpul de luptă? Asta e treaba generalilor, ai uitat? Dacă nu mă înşeală memoria...

–  O, nu! sughiţă înspăimântat Harap-Alb, pălind brusc. Nu-mi aminti...

–  Dacă nu mă înşeală memoria, reluă necruţător Abendazor, cunosc un anume Împărat care era să provoace o victorie a căpcăunilor. O victorie a căpcăunilor, băi tati, nu o victorie asupra căpcăunilor. Noroc cu un general destoinic, care a preluat conducerea a ceea ce a mai rămas din armată după ce un anume Împărat a conceput greşit planul de bătaie...

–  Ei şi tu... S-a întâmplat, ce vrei? Dacă petreceam mai mult timp la antrenament să ştii că nemernicii de căpcăuni nu aveau nicio şansă.

–  Oricum n-au avut, dar asta din cauza generalului Butoi, nu datorită calităţilor militare ale unui anume Împărat.

–  Da, da... Generalul Butoi, ce să spun! A avut noroc; de asta i-a spulberat pe căpcăuni. Iar eu am avut ghinion în ziua respectivă. Şi nu mai spune „un anume Împărat” pentru că ştiu despre cine este vorba...

–  Scuze, dar am încercat să-ţi menajez sensibilitatea...

–  „Să-ţi menajez sensibilitatea...”, ce să spun. Auzi, dacă tot ţii aşa de mult la mine, de ce nu-mi asculţi sfatul? E doar spre binele tău, să ştii... Lasă naibii taraful ăsta; nu-ţi face nicio cinste. Coboară în curtea cazărmii şi antrenează-te cu soldaţii de acolo. Ai nevoie de pregătire militară solidă, nu de pregătire muzicală...

–  Pregătire militară solidă?! spuse Abendazor scuturându-se de râs. Şi de la cine, mă rog, să primesc aşa ceva? De la capetele de lemn din cazarma palatului? Malacii oploşiţi pe acolo nu ştiu decât cum să-şi spargă capetele unii altora; mai mult decât asta nu pot învăţa de la ei. Or fi ei băieţi bine hrăniţi şi pricepuţi la dat cu parul, dar strategie militară...

Şi Abendazor scutură din cap scârbit.

–  Nu, strategie militară nu te pot învăţa în niciun caz. Asta nu se învaţă de la tolomaci zdraveni la trup, dar cu mintea cât o nucă şi aia pe jumătate mâncată. Soldaţii tăi, băi tati, nu ştiu decât să execute, nu să comande. Cu părere de rău, da’ nu au ce să mă înveţe...

–  Şi atunci cum o să te descurci dacă vei ajunge pe câmpul de luptă? strigă Harap-Alb exasperat, simţind cum ochii vor să i se strecoare din orbite.

Poate că ceea ce a spus Împăratul a fost aşa de comic încât lăutarii pufniră în râs. Dar le trecu pe dată în momentul în care Abendazor îi fulgeră cu privirea.

–  Numai faptul că muzicanţi pricepuţi se găsesc foarte greu mă împiedică să-i plătesc gâdelui ore suplimentare. De capete aveţi nevoie, de mâini aveţi nevoie şi mai mare... Dacă mă gândesc bine, poate că nu vă trebuie picioare...

–  Îndurare, Mărite Crăişor, se grăbi şeful tarafului să se ploconească. Da’ dacă ne tai picioarele, nu mai avem cu ce bate tactul şi atunci calitatea actului artistic va avea de suferit.

Abendazor căzu pe gânduri. Dar nu prea mult...

–  Dar câteva bice pe spinare nu au cum să vă strice. Cum să râdeţi de Împărat?! Voi aveţi idee cine-i Împăratul?

–  Este Harap-Alb, spuse Harap-Alb, încercând unul dintre rarele momente când era mândru de Abendazor.

–  Împăratul este tata, băi capete de scripcă. Şi e soţul Împărătesei. Aud cumva râsete când vine vorba de mama?

Primi pe post de răspuns o tăcere sinistră.

–  Aşa e, rânji satisfăcut primul născut împărătesc. Ştiu eu că nu aveţi tupeul să râdeţi şi de mama... Dar, să revenim la problema de mai devreme, măi tati. Lasă-mă să mă pregătesc pentru a deveni un lider capabil să mobilizeze masele...

–  Asta numeşti tu pregătire pentru... pentru zomobilizat ma-masele?

Lăutarul care de regulă se ocupa cu chinuitul contrabasului pufni în râs. Pe chipul lui Abendazor zâmbetul îngheţă.

–  Du-te la călău şi roagă-l să-ţi dea pe spinare zece bice. Ba nu, doar cinci; mă tem că dacă-ţi iei zece n-o să mai poţi participa la repetiţii.

Lăutarul se grăbi să părăsească încăperea, mulţumind pentru mărinimia Crăişorului.

–  Şi spune-i să se grăbească; în curând terminăm pauza...

–  Băi tati, nu ştiu cum s-o spun să o pricepi şi matale, începu Abendazor. Da’ pe mine n-o să mă vezi pe câmpul de luptă. Asta e treaba generalilor şi a malacilor pe care tu te încăpăţânezi să-i consideri soldaţi destoinici, deşi restul lumii îi vede doar ca pe nişte capete seci care trebuie să pupe pământul pentru că mai există conflicte care nu se pot rezolva altfel decât cu ghioaga. Eu unul mă pregătesc să fiu lider adevărat.

–  Şi cum o să-ţi ajute lălăiala?

–  Cum să-mi ajute?! Ai idee cât de mult mobilizează muzica? Ultima dată când am avut concert s-au strâns câteva zeci de mii de târgoveţi. Nu se mai săturau să mă asculte. Ai observat vreun sentiment asemănător când te-ai adresat supuşilor tăi, băi tati Împărat?

–  Nu le-am mai vorbit de multă vreme supuşilor mei, suspină Harap-Alb, găsind dintr-o dată ceva foarte interesant de văzut pe podea. Am observat că, atunci când le vorbeam eu, nu erau prea interesaţi – de fapt, pot spune că nu erau interesaţi deloc –, drept urmare am renunţat la cuvântări. Dar să ştii că, atunci când le vorbeşte mă-ta, n-are niciunul tupeul să o facă pe-a neinteresatul...

–  Da, mama, zâmbi Abendazor Dar ştii de ce o ascultă pe mama, nu?

–  Cum să nu ştiu? oftă Harap-Alb, pătruns de propria experienţă de viaţă.

–  Ei bine, pe mine lumea mă ascultă de plăcere. Nu ameninţ pe nimeni cu represalii nemaipomenite dacă nu vine să mă asculte şi nici nu angajez călăi cu normă întreagă pentru cei care nu reuşesc să mimeze că ascultă foarte interesaţi.

–  Dacă tot te ascultă aşa de interesaţi, de ce nu-i pui să plătească pentru privilegiul acesta? scrâşni Harap-Alb, exasperat de îndărătnicia fiului său. Nu de alta, dar, dacă ar fi după mine, te-aş lăsa fără moştenire..

–  Moştenire! strigă Abendazor, înflorind brusc. Moştenire şi valoare; asta e! Merge la refren. Hai, băi puturoşilor, pauza s-a terminat. La repetiţie...

–  Nu putem, oftă liderul tarafului.

–  Cum adică nu puteţi?! Adică ce, aici este pe putut sau neputut?! Am spus...

–  Iertare, Mărite Crăişorule, da’ nu putem începe fără contrabas. Şi tocmai l-ai trimis pe ăla de la contrabas să-şi ia câteva pe spinare. Şi nu ne putem descurca fără el; arunci când vine partea cu „moştenirea şi valoarea” trebuie musai băgate câteva efecte de contrabas; ştii Măria Ta, pentru efect...

–  Efecte pentru efect... Uf, noroc că le ai cu scripca... Acum pierdem timpul din cauza fraierului de la contrabas; dacă nu poate să-şi ţină gura. De acum încolo n-o să vă mai trimit la călău în timpul repetiţiilor...

–  Mulţumim, Măria Ta, suspinară lăutarii într-un glas.

–  ...nu, nu face să pierdem timpul cu pedepsele. De acum încolo, la sfârşitul repetiţiilor, o să treceţi cu toţii pe la călău. Cred că trei bice de căciulă sunt suficiente.

–  Chiar dacă nu am făcut nimic? îndrăzni ţambalagiul.

–  Bă băiatule, tu nu ai auzit de prevenţie? Normal că o s-o încasaţi cu toţii chiar dacă nu-mi greşiţi o notă.

Taraful începu să bocească.

–  În do major şi armonizat, ceru Abendazor bătând din picior. Sunteţi profesionişti, ce dracu’. Vreau să văd asta...

–  Vai, mie, murmură Harap-Alb. Cu ce am greşit de am adus pe lume o pacoste ca asta?

Deşi nu avea mari aşteptări, Harap-Alb se hotărî să treacă şi pe la mijlociu. Agatodor tocmai împlinise paisprezece ani, însă promitea şi mai puţin decât fratele său mai mare. Asta pentru că nu avea nici măcar talent muzical. Deşi la vârsta lui alţii reuşeau să-şi câştige pâinea cu sudoarea frunţii sau chiar să întreţină familii, Crăişorul mijlociu era interesat doar de vânătoare şi pescuit. Asta n-ar fi fost rău dacă pescuitul ar fi avut vreun rost sau măcar dacă i-ar fi ocupat mai puţin timp. Dar Agatodor pescuia cam jumătate de zi după ce prindea peştele, în loc să-l pun în coş, îl scotea din ac, îl întorcea pe toate feţele, apoi îl săruta şi-l arunca în apă. Curată risipă...

La fel era şi cu vânătoarea. Crăişorul nu făcea decât să umble prin pădure şi să lanseze săgeţi care treceau pe lângă pradă. Cică n-avea rost să ucidă animalele pădurii cât timp avea ce mânca acasă.

–  Da, mormăi Harap-Alb. Şi eu aveam ce mânca la casa lu’ taica, da’ dacă mi-a trebuit împărăţie şi pe fiica lui Roş Împărat de soţie... Agatodor ar trebui să fie ceva mai înfipt, nu aşa molâu. Ce treabă-i asta? Să prinzi peştele şi să-l arunci în apă sau să arunci săgeţi pe care nici măcar nu le vrei înfipte în ţintă? Chiar nu înţeleg... Pierdere de timp, nu alta. De fapt, nici nu ştiu ce e mai rău. Să umbli aiurea prin pădure şi pe malul râului sau să cânţi despre cât de valoare ești tu... Şi acum o să cânte şi despre moştenire; aşa-mi trebuie dacă nu ştiu să-mi ţin gura...

Contrar aşteptărilor, Agatodor era în camerele lui.

–  Nici nu plouă, nici nu ninge, nici nu bate vântul şi tu eşti acasă...

–  A, tu erai, tati?

–  Eu, cine altul. Ce faci acasă?

–  Mă antrenez, rânji mijlociul. Hai să-ţi arăt ceva...

Harap-Alb se supuse şi se apropie de fereastra deschisă. Agatodor culese din tolbă o săgeată şi o potrivi în arcul de care nu se despărţea niciodată.

–  Vezi mărul cel rotat de la colţul zidului?!

–  Îl văd, cum să nu... Eşti sigur că-i măr? se interesă Harap-Alb, mijindu-şi ochii.

–  Cum să nu... Are şi mere...

–  Îs cam verzi pentru mâncat, măi băiete...

–  Aşa e, dar nu despre mâncat mere este vorba. Acum o să trag cu săgeata şi ghici ce? Voi lovi două mere dintr-o dacă.

–  Tu să loveşti două mere dintr-o dată? Rosti Harap-Alb, plin de neîncredere. Tu, care niciodată nu nimereşti nici măcar un zimbru îmi povesteşti mie de-astea?

–  Punem rămăşag?!

–  De ce nu? Mai ales că-s şi eu curios să văd dacă săgeata ta măcar ajunge la măr; să nu te faci complet de râs.

Agatodor rânji şi slobozi săgeata.

–  Cred c-a ajuns la copac.

–  Eu spun că are şi două mere pe ea. Băiete, ceru Craiul valetului. Du-te şi-mi adu săgeata de sub crengile mărului. Însă ai grijă să nu scoţi merele de pe ea...

–  Cum porunceşte Măria Ta, murmură valetul retrăgându-se în grabă.

–  Poate că nu mai e nevoie, spuse Agatodor. Uite-l pe grădinar.

Şi, de la înălţimea turnului în care se afla, începu să urle la grădinar să-i aducă săgeata.

Grădinarul se puse în mişcare şi în scurt timp ridică victorios săgeata crăişorului.

–  Are două mere în ea, strigă.

–  Asta e tot ce voiam să aud, zâmbi mijlociul, închizând fereastra.

–  Nu pot pricepe de ce un băiat aşa de talentat ca tine, care-i capabil să ţintească atât de bine, pierde timpul pescuind peşti doar să-i arunce în apă şi trăgând săgeţi care nu vânează niciodată nimic. Mă poţi lămuri şi pe mine care-i treaba cu asta?

–  Ce e de lămurit? Nu-mi place să omor fiinţe şi gata; e aşa de greu de priceput? Tu, care pretinzi că era să te îneci cu tot cu cal din cauza unei nunţi de furnici când erai în drum spre mama, ar trebui să mă înţelegi mai bine.

–  Ei, atunci era vorba de altă situaţie, măi băiete. Eram şi eu stresat şi mă simţeam cumva naşpa. Eram conştient că Spânul m-a trimis într-o misiune din care nu existau nici măcar şanse teoretice să revin întreg; nu de alta, dar ai auzit şi tu ce apucături avea bunică-tu. Ştii că în prima seară când am ajuns la Palatul lui ne-a pus să dormim într-o casă de aramă încinsă în foc?

–  Of, mi-ai povestit asta de atâtea ori încât am ajuns să cred că e doar o scorneală...

–  Pe bune?! icni Harap-Alb, ca şi cum ar fi încasat o lovitură într-o zonă foarte sensibilă.

–  Da, pe bune. Mereu şi mereu aceeaşi poveste, cu Spânul şi cu Sfânta Duminică şi cum ai fost la bunicul să ceri mâna mamei pentru Spânul, dar până la urmă s-a făcut în aşa fel că Spânul şi-a primit porţia şi tu ai devenit ginerele Împăratului Roş.

–  Da, scânci Harap-Alb. Aşa s-a întâmplat. Când am plecat la drum eram foarte stresat şi am crezut că, dacă fac fapte bune, o să am parte de o soartă mai bună.

–  Karma, rosti aspru Agatodor.

–  Poftim?!

–  Nu contează. Ai încercat să-ţi asiguri o soartă bună cu nişte ritualuri de care habar nu aveai că sunt ritualuri..

–  M-ai pierdut la faza asta, recunoscu Harap-Alb.

–  Nu mă miră. Ceea ce mă miră e că insişti să vânez pe bune. Tocmai tu... Dacă era mama, nu mă mira, dar tu... Tu, care ai fost aşa de grijuliu cu furnicile şi albinele. Ce-i drept, ţi-a folosit...

–  Da, mi-au folosit. Şi albinele, şi furnicile. Deşi, dacă stau şi mă gândesc bine, poate era mai bine să mă lipsesc. Cel puţin de ajutorul Crăiesei Albinelor.

–  Ai spus ceva rău de mama?!

–  Să spun ceva rău de mă-ta?! Când am făcut eu aşa ceva?

Agatodor pufni în râs şi Harap-Alb răsuflă uşurat.

–  Stai liniștit, tati, n-o să te pârăsc...

–  Eşti băiat bun de felul tău, Agatodor, oftă Harap-Alb. Dar pierzi prea mult timp cu vânatul şi cu datul la peşte... Ar trebui să faci ceva constructiv... Să te antrenezi cu soldaţii, să înveţi despre cum să-ţi aperi împărăţia... E drept că, după ce nu voi mai fi eu Împărat, coroana o...

–  N-o să mai fii tu Împărat?!

Şi Agatodor se puse pe râs. Valetul, care tocmai intra în cameră cu săgeata şi merele, se puse şi el pe hăhăit, deşi nu ştia despre ce e vorba. Dacă ar fi ştiut, cu siguranţă şi-ar fi ţinut pliscul.

–  Nu înţeleg ce e de râs, făcu Harap-Alb. Am spus că atunci când n-oi mai fi eu Împărat coroana o să-i revină fratelui tău mai mare. Da’ sunt sigur că n-o să te lase să mori de foame şi o să-şi dea şi ţie vreo funcţie ceva şi să ştii de la mine; când ai o funcţie importantă în stat trebuie să fii demn de ea.

Agatodor suspină atât de jalnic încât Harap-Alb se întrebă cu ce jignise sensibilitatea băiatului.

–  Lasă, tati, că mai ştiu eu pe alţii care au funcţii înalte în împărăţie şi nu fac nimic, dar asta nu-i împiedică să trăiască bine şi să profite de pe urma dregătoriei. Ştiu cam prea mulţi.

În mintea lui Harap-Alb ceva lumină asemenea unui fulger. Apoi pocni uşor.

–  Mă fir-ai tu să fii de neobrăzat! Crezi că nu m-am prins sau ce? Crezi că nu-mi dau seama ce vrei să spui chiar dacă vorbeşti în parabole cu mine? Măi nesimţitule...

–  N-am vrut să spun nimic de tine, tati, îl asigură Agatodor. Doar ştii că persoanele de faţă se exclud.

–  Se es... cum?! Nu poţi vorbi şi tu în aşa fel încât să te priceapă omul?

–  Uf, măi tati, să ştii că n-a fost nicio aluzie. În împărăţia asta a ta – ce ne împiedică să presupunem asta? – există o mulţime de tăietori de frunze la câini care trăiesc bine din funcţii la stat. Dacă ar sta în puterea ta, ţi-aş sugera să faci puţină ordine. Şi cu mama ştii că nu prea vorbesc...

–  Da, da... Ştiu că nu prea vorbeşti cu mă-ta, dar asta n-ar trebui să te întristeze. Eu unul, când n-o văd, parcă-mi aduc aminte de tinereţe. Ei, ce vremuri... Credeam că-s rele... După ce am avut aventura cu Spânul, să ştii că m-am cam moleşit.

–  Ştii la ce mă duce gândul când te văicăreşti aşa?

–  La ce?

–  La pleonasm. Te plângi de ceva ce oricum ştie toată lumea. E ca şi cum i-ai spune unuia care stă în ploaie că apa este udă...

–  Chiar aşa? Bine, atunci nu mă mai plâng. Şi pleci iar la vânătoare?

–  Astăzi mă duc la pescuit. Vreau să meditez puţin.

–  Să meditezi?! Aşa, de unul singur? Sau ai de gând să-i iei şi pe profesori cu tine?

–  Tati...

–  Ău!

–  Te rog eu mult de tot... Nu mai veni cu completări şi întrebări de astea când este cineva prin preajmă. Ştii că nu te bucuri de o imagine prea grozavă, nu-i aşa?

–  N-aş spune chiar asta, admise Harap-Alb, deşi ştia că odrasla are dreptate. De fapt, era mult mai rău...

–  Spune-i cum vrei, însă nu e cazul să-ţi faci şi mai mult rău. Când nu pricepi despre ce e vorba, mai bine taci din gură...

–  Să tac din gură?! Eu, Împăratul, să tac din gură?! De când îţi permiţi tu să-i spui Împăratului tău să tacă din gură?

–  Of, tată, când o să te maturizezi şi tu? Eu am încercat să-ţi spun ceva, dar tu ai priceput altceva. Nu vrei să revii în altă zi pe aici?

Harap-Alb deschise gura să dea o replică usturătoare, dar îşi aduse aminte la timp că, de fapt, a uitat ce vrea să spună. Ieşi din cameră mormăind.

–  Unul se crede mare cântăreţ, celălalt pescar şi vânător, deşi nici măcar nu încearcă să fie vreuna dintre astea două... Doi rataţi; nimic mai mult. Mai răi chiar decât fraţii mei mai mari. Şi încă nu aţi cunoscut-o pe fată...

Deşi avea aceeaşi chică roşie ca şi fraţii săi mai mari, Amidona, mezina lui Harap-Alb şi a fetei Împăratului Roş, era plămădită din alt aluat. Unul atât de diferit încât Harap-Alb nici măcar nu îndrăznea să-şi dea cu presupusul asupra motivelor pentru care fata era... Era aşa cum era.

Nu se poate spune că o detesta – în ciuda aparenţelor, Harap-Alb îşi iubea copiii ca şi cum ar fi fost ai lui. Mda, ne place sau nu, dar în prezenta povestire s-au insinuat câteva voci care susţin taman contrariul a ceea ce-ar fi firesc să se întâmple după „şi au trăit fericiţi până...”. De parcă n-aţi şti continuarea...

Copiii ăştia... Erau prea roşcaţi şi prea aduceau cu mă-sa. Vreme îndelungată Harap-Alb se străduise la modul cel mai serios să găsească ceva din el în urmaşii săi oficiali, însă nu prea găsise. Lui, când era mic, nu-i plăcea să cânte. Să asculte muzică, da, dar nu să cânte. De fapt, ascultase cântece de leagăn până în dimineaţa în care sosise misiva cea blestemată de la uncheşul Verde Împărat. De ce naiba nu se învrednicise uncheşul de un băiat? Să fi avut şi unchiul un băiat, cât de prizărit, acolo, n-ar mai fi trimis scrisori aiurea.

Da, nu-i plăcea să cânte şi asculta muzică mai duioasă, din aia care dă somn.

–  Cei asta „Cine e valoare, cine e valoare”? Încep să cred că nu mă mai înţeleg cu el. Şi

